यह पहली ही बार था जब हम किसी ट्रेन में रात आठ बजे छत्तीसगढ़ के एक शहर से निकले थे और रात भर ट्रेन में यात्रा करने के बाद भी दूसरे दिन सबेरे आठ बजे हम छत्तीसगढ़ के ही किसी शहर में उतरने वाले थे। वाह! विभाजन के बाद भी छत्तीसगढ़ कितना बड़ा है। क्षेत्रफल के हिसाब से यह देश का नवाँ बड़ा राज्य है और अब भी यह देश के सत्रह राज्यों से बड़ा है। मतलब साफ है कि अलग राज्य बनाना कोई गलत नहीं हुआ.. और अब पहले से बेहतर जा रहा है नहीं तो इसका सारा रेवेन्यू मध्यप्रदेश को जा रहा था, फिर भी न मध्यप्रदेश मोटाहो रहा था और न छत्तीसगढ़ फल- फूल रहा था। अब पानी, बिजली, सड़क और माइन्स के मामलों में यह अग्रिम पंक्ति पर है। इसके विकास के चरणों में एक चरण यही है कि इस लाइन पर दुर्ग-अम्बिकापुर एक्सप्रेस की शुरुआत हुई- जिस पर हम सवार थे।